รัฐมนตรีว่าการกระทรวงการต่างประเทศ ยืนยันไม่มีคนไทยในฮ่องกงได้รับผลกระทบจากการประท้วง เตือนหากไม่จำเป็นอย่าเข้าพื้นที่ชุมนุม
นายดอน ปรมัตถ์วินัย รัฐมนตรีว่าการกระทรวงการต่างประเทศ กล่าวถึงสถานการณ์การชุมนุมที่เกาะฮ่องกงที่มีการปิดเส้นทางคมนาคม และสั่งระงับเที่ยวบินเข้าออกว่า ขณะนี้สถานการณ์ไม่น่ากังวล คนไทยทุกคนในฮ่องกงปลอดภัย ไม่ได้รับผลกระทบ เนื่องจากการประท้วงนั้นมีเพียงเฉพาะจุด สำหรับคนที่เดินทางไปก็เดินทางกลับมาโดยปลอดภัยแล้ว แต่เตือนคนไทยหากไม่จำเป็นอย่าเข้าไปในพื้นที่ชุมนุม         ทั้งนี้ นายกรัฐมนตรีกำชับให้ติดตามและดูแลสถานการณ์มาตั้งแต่ช่วงสัปดาห์ที่ผ่านมาอย่างใกล้ชิด อีกทั้งสถานกงสุลใหญ่ ณ เมืองฮ่องกง ได้ติดตามสถานการณ์เป็นระยะ รวมถึงดำเนินการต่างๆและการช่วยเหลือคนไทยนั้น ทำได้โดยไม่มีข้อบกพร่อง และยังได้รับคำชื่นชม พร้อมประกาศคำแนะนำและเบอร์โทรศัพท์สำหรับคนไทยที่จะเดินทางไปฮ่องกงด้วย        นายดอน ยังระบุว่า ขณะนี้ยังไม่มีการประสาน ขอความช่วยเหลือจากคนไทยในฮ่องกง ซึ่งบุคคลในพื้นที่จะรับทราบข้อมูล และไม่ได้เข้าไปยุ่งเกี่ยวกับกิจการภายในของฮ่องกง ขณะเดียวกันทางการฮ่องกงยืนยันว่าไม่ต้องการให้ทั้งคนฮ่องกงและชาวต่างชาติได้รับความเดือดร้อน